Patronul fabricii de textile, ITM-ul şi “Huo, străinii!”

Cazul de zilele trecute, cu patronul englez al fabricii de textile din Prahova ar fi putut fi evitat dacă autorităţile româneşti şi-ar fi făcut treaba. Fabrica în speţa curentă nu e primul caz şi nu va fi nici ultimul, dar va ajunge să fie folosit ca subiect de propagandă într-un mod complet aberant.

Astfel de cazuri, de întârzieri masive de salarii, se întâmplă de atât de multă vreme, încât ai putea crede că ITM-ul şi restul instituţiilor abilitate ar face o prioritate din verificarea periodică a industriei locale de textile.

Spre exemplu, la vreun an după ce-am intrat eu în presă, am scris un text pe aceeaşi temă despre un patron italian care nu mai plătise de vreo trei luni lefurile angajatelor unei făbricuţe de confecţii locale.

Au venit vreo patru-cinci femei la redacţie, să se plângă, pentru că erau exasperate. După publicarea articolului, patronul a plătit rapid vreo două salarii restante, apoi a intrat şi ITM-ul pe fir.

Ce mă exasperează pe mine e faptul că, deşi se ştie că patronii străini din industria textilă locală fac constant abuzuri de felul ăsta, nici măcar după 15 ani de când se tot scrie despre astfel de cazuri nu se mişcă nimeni să impună legile. Nu, nu, ITM-ul are alte treburi – de exemplu, să caute nod în papură ălora care respectă legile.

Şi ce e şi mai agasant e că astfel de cazuri ajung să fie folosite pentru propaganda de tipul “colonie a străinilor“, “afară cu străinii din ţară“, “suntem sclavii străinilor” etc., făcându-se abstracţie complet de faptul că multinaţionalele n-au nici un interes să facă astfel de mizerii.

Şi, uite-aşa, se dă apă la moară naţionalismului deşănţat şi populismului de doi lei. Din simplul motiv că instituţiile româneşti nu-şi fac treaba.